
Z A P I S N I K

21. sjednice Vijeća Mjesnog odbora Vrbani, 16. siječnja 2023. u prostorijama Mjesnog odbora Vrbani, Rudeška cesta 148, s početkom u 18:30 sati

NAZOČNI ČLANOVI VIJEĆA:

Lovro Hrust, Ivan Kranjc, Borna Lozo, Dominik Nizić, Nikola Kos, Milan Radulović
NENAZOČNI ČLANOVI VIJEĆA:

Davor Laura, Tomislav Spahić, Antonija Skender
Predsjedava: Borna Lozo, predsjednik Vijeća.
Zapisnik vodi: Borna Lozo, predsjednik Vijeća

Predsjednik konstatira da je nazočno 6 od ukupno 9 članova Vijeća, što znači da Vijeće može pravovaljano odlučivati, te otvara 21. sjednicu Vijeća Mjesnog odbora.

Vijeće jednoglasno prihvaća tekst Zapisnika 20. sjednice Vijeća, održane 21. prosinca 2022. bez izmjena.

Na prijedlog predsjednika Vijeće jednoglasno utvrđuje

DNEVNI RED

1. Prijedlog Programa rada Vijeća Mjesnog odbora Vrbani za 2023.

2. Prijedlog Izvješća o radu Vijeća Mjesnog odbora Vrbani za 2022.

3. Prioriteti Mjesnog odbora Vrbani za plan komunalnih aktivnosti Gradske četvrti Trešnjevka–jug za 2023. 
4. Križanje Lopatinečke ulice i ulice Vrbani – prometna sigurnost

5. Lopatinečka ulica 48 – uređivanje odvojka

6. Postava zaštitnih stupića u Ožujskoj ulici 14

7. Pitanja, prijedlozi i obavijesti

Ad 1. Prijedlog Programa rada Vijeća Mjesnog odbora Vrbani za 2023.
Članovi Vijeća primili su materijal uz poziv.

Predsjednik objašnjava bitne elemente programa rada Vijeća Mjesnog odbora Vrbani za 2023.

Vijeće bez rasprave sa jednoglasno donosi
P R O G R A M   R A D A

VIJEĆA MJESNOG ODBORA VRBANI

ZA 2023. GODINU

I. POLAZNE OSNOVE


Djelovanje Vijeća Mjesnog odbora Vrbani (u nastavku: Vijeće) polazi od sagledavanja stanja, potreba i problema:

1. Stanja komunalne infrastrukture, kvalitete komunalnog standarda, potrebe uređenja naselja, kvalitete stanovanja, 

2. Uređivanja postojećih parkova i zelenih površina, kao i planiranje budućih,

3. Modernizacije postojećih dječjih igrališta s novom opremom, opremom za stariju djecu i drugih dobnih skupina te izgradnja novih dječjih igrališta i parkova,

4. Izgradnje prostora za društvene potrebe - Društveni dom Vrbani, knjižnica i 
zdravstvena stanica,

5. Predlaganja i praćenja mjera i akcija za zaštitu i unapređivanje okoliša, te suradnja i učinkovitiji rad s komunalnim službama, posebno komunalnih redara,

6. Stanja sigurnosti i zaštite osoba, imovine i dobara te nastavak mjera i aktivnosti projekta „Policajac u zajednici“,

7. Sveobuhvatne i temeljite analiza ukupnog stanja i strukture stanovništva na području Mjesnog odbora, kao osnova za osmišljavanje djelovanja Vijeća u pitanjima iz njihove nadležnosti,

8. Zaštite djece, mladih, osoba treće životne dobi, osoba s invaliditetom i posebnim 
potrebama/pravima,
9. Zadovoljavanje zdravstvenih, socijalnih, obrazovnih, kulturnih, sportskih, 
rekreacijskih i drugih potreba građanki_a,

10. Potrebe sanacije starih cesta i izgradnje novih,

11. Osmišljavanje koncepta razvoja Vrbana temeljenom na obilježjima, strukturi i potrebama njegovog stanovništva,


Vijeće će djelovanje u tekućoj godini također usmjeriti na daljnjem stvaranju neophodnih normativno – organizacijskih i drugih uvjeta za kvalitetno funkcioniranje Mjesnog odbora Vrbani. Vijeće vjeruje da to posebno uključuje realizaciju zahtjeva za osiguranje javnosti svog rada, poboljšanje kvalitete, transparentnosti i dostupnosti javnih akata i dokumenata, rad na približavanju prema stanovnicima_ama, poboljšanje komunikacije prema građankama_ima, primjerice osmišljavanjem inovativnih komunikacijskih kanala unutar strategije demokratizacije i otvaranja rada Vijeća, posebice prema osobama smanjene digitalne pismenosti, aktivnosti koje povećavaju političku participaciju lokalne zajednice, aktivnosti koje služe podizanju svijesti građanki_a o njihovim političkim pravima, obvezama i ulogama, kao i svijesti o funkciji Vijeća, te sve druge aktivnosti čiji je cilj demokratizirati, popularizirati i poboljšati rad Vijeća te odnosa Vijeća prema onima koje predstavlja.
II. GLAVNI CILJEVI


Sukladno svojim ovlastima, definiranim Zakonom o Gradu Zagrebu, Statutu Grada Zagreba i Poslovnika o radu Vijeća Mjesnog odbora, Vijeće u 2023. godini, želi ostvariti sljedeće ciljeve:

1. nakon analize i utvrđivanja postojećeg stanja u objektu mjesne samouprave, te zaključcima za njegovo korištenje sukladno istinskom zajedničkom interesu građanki_a, političkih stranaka, udruga koje okupljaju zdravstveno ili socijalno hendikepirane osobe uključujući udruge hrvatskih branitelja, te udruga djece, mladih i starijih osoba; usmjeriti na zadovoljavanje sveukupnih potreba građanki_a;

2. osigurati sustavno prikupljanje i obradu, te primjerenu dostupnost javnosti svih bitnih podataka o području Mjesnog odbora, kao nužne pretpostavke za ostvarivanje osmišljenog utjecaja građanki_a i njihovih predstavničkih tijela na razvoj Mjesnog odbora (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanja javnih službi itd.);

3. omogućiti članovima_cama Vijeća, kao i drugim zainteresiranim građankama_ima, pravodobnu i potpunu informiranost o odlučivanju gradskih upravnih tijela grada Zagreba o pitanjima od interesa za Mjesni odbor, a radi ostvarivanja primjerenog utjecaja na odluke (davanje mišljenja, te podnošenje inicijativa i prijedloga). Vijeće prepoznaje posebnu potrebu i radit će na tome da proširi komunikaciju prema osobama smanjene digitalne pismenosti;

4.  nastaviti raditi na inicijativi gradnje javnog parka na k.č.br. 5990 k.o. Vrapče s proširenim obuhvata (na susjedne čestice u zoni namjene Z1), koji će imati ugođaj perivoj-parka ili park-šume, koji će imati sadržaj za djecu svih dobi i za osobe treće životne dobi i participativan model sudjelovanja građanki_a i građanskih inicijativa u planiranju i provedbi projekta.
5.  nastaviti raditi na inicijativi gradnje višenamjenskog objekta zdravstvenog i društvenog doma te knjižnice u Mjesnom odboru Vrbani.

   III. ZADACI I ROKOVI

Radi postizanja ovih Programom utvrđenih ciljeva, Vijeće će, na svojim radnim sjednicama tijekom 2023. godine raspraviti i donijeti odgovarajuće akte, naročito o sljedećim pitanjima:

1. izmjene i dopune Pravila Mjesnog odbora i Poslovnika o radu Vijeća sukladno izmjenama Statuta Grada Zagreba;

2. Financijski plan Mjesnog odbora za 2024. i Godišnji izvještaj o izvršenju Financijskog plana za 2022.;

3. raspolaganje imovinom mjesnog odbora;

4. Plan komunalnih akcija Mjesnog odbora, koji je sastavni dio plana komunalnih aktivnosti Gradske četvrti.;

5. Izvješće o radu za 2022. i Program rada za 2023.;

6. može donijeti plan potreba za aktivnostima, programima i projektima unapređenja kvaliteta života građanki_a koji su od interesa za pojedini dio Mjesnog odbora Vrbani ili za cijeli Mjesni odbor utvrditi prioritete u njegovoj realizaciji;


Vijeće će, osim navedenog, tijekom 2023. godine provoditi sljedeće aktivnosti:

1. organizirati i provesti manifestaciju za Dan Vrbana u primjerenom epidemiološkom okviru;

2. sudjelovati u provođenju civilne zaštite na svom području;

3. provoditi programe čišćenja i uređenja okoliša i pri tome surađivati s organiziranim i neformalnim oblicima udruženja građanki_a; 

4. surađivati s drugim, osobito sa susjednim vijećima mjesnih odbora na području Gradske četvrti Trešnjevke-jug i drugih gradskih četvrti; 

5. surađivati s udrugama i inicijativama građana, kulturnim, zdravstvenim, humanitarnim, sportskim i drugim organizacijama na svom području u pitanjima od interesa za građanke_e s područja Vrbana;
6. predlagati Vijeću Gradske četvrti plan potreba za aktivnostima, programima i projektima unapređenja kvalitete života građanki_a koji su od interesa za cijelu Gradsku četvrt i prioritete u njihovoj realizaciji; 

7. predlagati preko Vijeća Gradske četvrti mjere i akcije za zaštitu i unapređivanje okoliša te za poboljšanje uvjeta života na svom području i pratiti njihovo provođenje;

8. predlagati preko Vijeća Gradske četvrti mjere nakon razmatranja stanja sigurnosti i zaštite osoba, imovine i dobara na svome području i prati njihovo provođenje;

9. predlagati preko Vijeća Gradske četvrti mjere za učinkovitiji rad komunalnih službi;

10. predlagati komunalne aktivnosti Gradske četvrti;

11. informirati o planovima Vijeća Gradske četvrti ;

12. analizirati stanje objekta mjesne samouprave na području Mjesnog odbora;

13. donositi zaključke o načinu angažiranja članova Vijeća u praćenju stanja u pojedinim dijelovima Mjesnih odbora (zaduženjima, dežurstvima u prostoru mjesne samouprave, praćenja problema u komunalnoj infrastrukturi).

IV. TEKUĆA PITANJA

Vijeće će, osim navedenog, tijekom 2023. godine, obavljati i druge poslove utvrđene zakonom, gradskim odlukama i drugim propisima.

Ad 2. Prijedlog Izvješća o radu Vijeća Mjesnog odbora Vrbani za 2022.

Članovi Vijeća primili su materijal uz poziv.


Predsjednik objašnjava bitne novosti u radu Vijeća u 2022.


Vijeće bez rasprave jednoglasno donosi
IZVJEŠĆE O RADU
VIJEĆA MJESNOG ODBORA VRBANI
U 2022. GODINE
1.UVODNE NAPOMENE

Ukupni rad i djelovanje, kao i zadaće, prava i ovlasti Vijeća Mjesnog odbora Vrbani (u nastavku „Vijeće”) normativno se zasnivaju na aktima u kojima se njegov djelokrug i aktivnosti precizno usmjeravaju i određuju propisanim odredbama. To su: Statut Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22), Pravila Mjesnog odbora Vrbani i Poslovnik o radu Vijeća.

Programsko - plansko usmjerenje rada Vijeća definirano je usvajanjem nekih temeljnih dokumenata, odnosno pridržavanjem drugih ranije usvojenih, kao i onih koji predstavljaju pravno uporište za rad, a koji su, shodno tome, u svojoj ukupnosti bili programi vodilje za djelovanje Vijeća kroz 2022. godinu – Poslovnik o radu Vijeća, Statut Grada Zagreba itd. – a na temelju kojih su sjednice bile planirane, pripremane, sazivane i vođene.

2.
SASTAV VIJEĆA

Sastav Vijaća čine: 

Tomislav Spahić (HDZ), Ivan Kranjc (DP, sada nezavisni), Davor Laura (HDZ), Borna Lozo (ZJN) Lovro Hrust (ZJN), Dominik Nizić (ORaH), Milan Radulović (SDP), Antonija Skender (ZJN), Nikola Kos (ZJN).

Za predsjednika Vijeća Mjesnog odbora Vrbani izabran je Borna Lozo, a za potpredsjednika Nikola Kos.

Dana 15. lipnja Antonija Skender je podnijela ostavku na dužnost potpredsjednice te je na dužnost potpredsjednika izabran Nikola Kos.

3.
O RADU VIJEĆA


a) Predsjednik Vijeća


Predsjednik Vijeća obavljao je svoje dužnosti temeljem odredbi Pravila Mjesnog odbora Vrbani (članci 20. i 22.). Osim toga obavljao je i cijeli niz drugih aktivnosti vezanih uz poslove i zadaće funkcije koju obnaša. Poklanjao je pažnju komunikaciji s građankama_ima s kojima je, zajedno s ostalim članovima Vijeća, obavljao razgovore po potrebi. Prvenstveno putem elektroničke pošte Vijeća, ali i u za to određenim terminima dežurstava Vijeća Mjesnog odbora. Nastojao im je pomoći u rješavanju brojnih pitanja, posebno onih komunalne prirode i u tome su mu podrška bile_i djelatnice_i Područnog odsjeka Trešnjevka-jug, kao i kolegice_e članovi_ce Vijeća i svih vijeća mjesnih odbora i Vijeća Gradske četvrti Trešnjevka-jug. Komunicirao je s građanima_kama i neformalnim, usmenim putem kada je za to postojala potreba ili prilika. U svojoj komunikaciji se vodio vrijednostima uvažavanja dostojanstva sugovornika_ca, otvorenosti i transparentnosti te solidarnosti s cjelokupnom zajednicom. 


Glavni činitelj upućenosti i uvida u aktualnu problematiku Gradske četvrti, a s time i promptnog reagiranja na akutne probleme koji su zahtijevali ekspeditivno rješavanje bili su česti obilasci terena, u svako vrijeme. Surađivao je s potpredsjednicom i predsjednikom-com Vijeća Gradske četvrti, osobito na redovnim sastancima koordinacije Gradske četvrti i s drugim bitnim javnim tijelima Grada.


b) Potpredsjednica_k Vijeća

Potpredsjednica_k Vijeća sukladno odredbama članka 21. Pravila Mjesnog odbora Vrbani, njegovim dužnostima, pomagala je predsjedniku u njegovom radu. Dežurstva Vijeća održavao je potpredsjednik Vijeća, a rjeđe mu se pridružio i predsjednik Vijeća.
c)
Članovi Vijeća


Članovi Vijeća svoje pravo i dužnosti, određene člankom 13. Pravila Mjesnog odbora Vrbani, ostvaruju uglavnom sudjelujući u radu sjednica Vijeća. Njihovo se djelovanje očituje prvenstveno kroz sudjelovanje u raspravama te iznošenje prijedloga, pitanja i zahtjeva. To su činili formalnim putevima kao što je upućivanje pismenog prijedloga za sjednice i neformalnim putevima kao što je usmena komunikacija s građankama_ima i predsjednikom Vijeća. Neki članovi Vijeća su prema potrebi obilazili su teren u skladu sa zahtjevima građana i Vijeća Gradske četvrti (npr. evidentiranje mjesta za spremnike za odvojeno prikupljanje otpada, divljih odlagališta smeća, oštećenja na kolnicima i nogostupima, stanja zelenih površina i dr.).

3.1 SADRŽAJ I UČINCI RADA VIJEĆA


Što se tiče strukture akata Vijeća prema predlagateljima (inicijatorima) uglavnom su to bili predsjednik Vijeća i predsjednica Vijeća Gradske četvrti.


U ukupnom radu Vijeća poseban osvrt svakako zavređuje planiranje i realizacija Plana malih komunalnih akcija Mjesnog odbora Vrbani kao i Plana komunalnih aktivnosti koji donosi Vijeće Gradske četvrti, najvažniji instrument kojim vijeća, u prethodnoj pripremi tog Plana, može izravno utjecati na zadovoljavanje različitih konkretnih potreba u pojedinim dijelovima Mjesnog odbora Vrbani. Te aktivnosti su uspješno provedene, a odnosile su se na izgradnju pješačko-biciklističke staze zapadnog nogostupa od Horvaćanske do ulaza u SRC Jarun, izgradnja rampe za osobe teže pokretljivost i bicikliste, upuštanje svih neupuštenih rubnjaka na pješačkim prijelazima (s iznimkom jedne lokacije zbog građevinskih radova) i postava 2 seta od triju biciklističkih klamerica.
S pozicije ostali nespomenuti rashodi Vijeće je financiralo dio manifestacije Dan mjesnog odbora Vrbani.

Sukladno Zaključku o prostorima mjesne samouprave (Službeni glasnik Grada Zagreba 8/17, 1/18, 3/19, 13/19, 14/19, 18/19, 22/19, 11/20 i 28/21) Vijeće odlučivalo o korištenju prostora Mjesne samouprave u Rudeškoj cesti 148 dok je odluke o jednokratnom korištenje prostora donosio predsjednik Vijeća temeljem ovlasti Vijeća. Vijeće je jako zadovoljno činjenicom da su nove neprofitne organizacije počele koristiti prostor mjesne samouprave na Vrbanima u redovnim terminima, a i da je prostor češće korišten u svrhu jednokratnog korištenja, primjerice za GO turnir i radionicu o zero-wasteu. U tom pogledu, Vijeće očekuje dodatne iskorake u 2023. godini i želi poboljšati suradnju s udrugama koje djeluju na području Vrbana.
Vijeće je u protekloj godini izradilo detaljni projektni prijedlog javnog parka na Vrbanima II koje je potvrđeno od strane ostalih javnih tijela. Građanke_i su pozitivno reagirali na sadržaj projektnog prijedloga. Vijeće je izradilo i projektne prijedloge za tri projektna zadataka, odnosno aktivnosti iz PKA Trešnjevke-jug za 2022. godinu.  

Vijeće je u predloženim aktivnostima plana komunalnih aktivnosti Gradske četvrti Trešnjevka-jug nastavilo s prioritizacijom prema načelima i vrijednostima koje zastupa. Naime, prioritet su imale aktivnosti usmjerene na povećanje jednake dostupnosti u javnom prostoru, odnosno popravci javnih površina i planovi gradnje rampi za osobe smanjene pokretljivosti. Nadalje, prioritizirana je infrastruktura nemotoriziranog prometa u odnosu na motoriziran promet i prioritet su imali projekti uređenja ili sanacije sadržaja na zelenim površinama.
Vijeće je u 2022. godini provelo niz terenskih uviđaja, a što se posebno odnosi na komisijske očevide za potrebe dodjele javne površine u svrhu građenja spremnika za otpad. Taj posao su uglavnom odradili predsjednik i potpredsjednik Vijeća, no i drugi članovi sudjelovali su u tom radu prema potrebi. 
Vijeće je bilo spremno brzo djelovati u slučajevima kada je to bilo potrebno, kao što je slučaj ponovnog prijavljivanja novih ilegalnih radova na ilegalnom parkiralištu na k. č. br. 5997 k. o. Vrapče.

4.
ZAKLJUČNE OCJENE


Vijeće Mjesnog odbora Vrbani potvrdilo se kao mjesto artikulacije zajedničkih potreba i interesa stanovnika svoga područja. Učestalo obraćanje građankama_ima, udruga i drugih subjekata s njihovim zahtjevima, prijedlozima, upitima i inicijativama ponajbolje svjedoči da je Vijeće prihvaćeno kao promicatelj demokratske rasprave i odlučivanja o zajedničkim prioritetima stanovnika Vrbana.


Međutim, Vijeće još nije u potpunosti zadovoljno krajnjim učincima svoga djelovanja u pogledu brzine i kvalitete rješavanja pojedinih problema na području Mjesnog odbora Vrbani i želi više raditi na svojim inicijativama, zagovaračkim aktivnostima, te komunikaciji s građankama_ima. Kako bi poboljšalo komunikaciju s osoba koje zastupa, Vijeće je u 2022. godini prilagodilo prostor Mjesnog odbora za potrebe neformalno osnovane javne knjižnice koja je otvorena u redovnim tjednim terminima (subotom), a na kojoj građanke_i mogu komunicirati s članovima Vijeća. No Vijeće smatra da su potrebno dodatni iskoraci kako bi se poboljšala participativnost i promovirao rad Vijeća, odnosno mogućnost građanki_a da surađuju s Vijećem.

Vijeće smatra da bi veća spremnost i kvalitetnija komunikacija određenih gradskih upravnih tijela i drugih institucija na uvažavanje njegovih inicijativa, prijedloga i zahtjeva bila poželjna, posebno u pogledu prometnih i građevinskih pitanja. Vijeće posebno želi ažurniji sustav komuniciranja s određenim javnim tijelima i smatra da zajedničkim, konstruktivnim djelovanjem s drugim tijelima ima mogućnost i dijeljenu odgovornost osigurati bitne iskorake u brzini i kvaliteti komunikacije. U tom pogledu, Vijeće konstatira da su ostvareni primjetni pozitivni iskoraci u 2022. godini. Isto tako očekuje napredak u sljedećem razdoblju i spremno je preuzeti svoj dio odgovornosti za taj napredak. Vezano uz popravke na prostoru Mjesnog odbora Vrbani, poput popravljanje lampi ili rupa u kolniku, Vijeće je zadovoljno brzim i kvalitetnim djelovanjem nadležnih tijela. U odnosu na prošlu godinu Vijeće smatra da je ostvaren napredak u komunikaciji s određenim javnim tijelima vezanim uz pitanja iz nadležnosti drugih tijela, a vezana uz neke aspekte kvalitete života na području Mjesnog odbora, kao što je, primjerice prethodna komunikacija o planovima orezivanja stabla i razlozima poduzimanja specifičnih aktivnosti.


Mogućnosti daljnjeg unapređivanja rada Vijeća u idućim godinama su velike. To uključuje potrebu sve izravnijeg i učinkovitijeg sudjelovanja svih zainteresiranih građankama_ima u upravljanju Mjesnim odborom Vrbani, Gradskom četvrti Trešnjevka-jug i Gradom Zagrebom. Budući da će se u 2023. godini postaviti oglasne ploče koje sa zatvorenim panoom, Vijeće očekuje da će aktivnije i češće komunicirati putem istih. Isto tako, Vijeće će razmotriti kapacitet za stvaranje novog digitalnog alata na kojem stanovnice_i Vrbana mogu ostvariti kontakt s Vijećem.
Ad 4. Prioriteti Mjesnog odbora Vrbani za plan komunalnih aktivnosti Gradske četvrti Trešnjevka–jug za 2023. 
Članovi Vijeća primili su materijale uz poziv.
U raspravi sudjeluju svi članovi Vijeća.

Vijeće sa 5 glasova ZA i 1 SUZDRŽAN donosi

Z A K LJ U Č A K

o utvrđivanju prioriteta komunalnih aktivnosti Gradske četvrti za 2023.

1. Vijeće Mjesnog odbora Vrbani utvrđuje prioritete komunalnih aktivnosti Gradske četvrti za 2023. kako slijedi:

	Red.
br.
	Naziv objekta/površine
	Adresa
	Opis 
radova / usluge / opreme
	PKA

	1
	Zelena površina
	Vrbani 27 i 29 sjeveroistočno, k.č.br. 5799/19, 5799/17, 5800/19, 5801/1, 5801/12, 5802/1, 5804/1 i 5804/2 sve k.o. Vrpče
	sadnja drvoreda (dopuna) do postojećeg drvoreda prema projektu u izradi u 2022.
	

	2
	Zelena površina
	Listopadska ulica 1 zapadno
	izrada projektne dokumentacije za rampu na dijelu stepenica
	

	3
	Nogostup
	Horvaćanska cesta 148-156, sjeverno od k.č.br. 5904/3 k.o. Vrapče
	uređivanje
	

	4
	Zelena površina
	zapadna strana potoka Vrapčak od Zagrebačke avenije do Rudeške ceste
	nasipanje staze sipinom
	8.000,00€

	5
	Zelena površina
	istočna obala potoka Vrapčak od Rudeške ceste do pješačkog mosta zapadno od Listopadske ulice 6
	nasipanje staze sipinom
	2.400,00 €

	6
	Nogostup
	ulica Vrbani 8 sjeverno
	upuštanje rubnjaka
	

	7
	Zelena površina
	Ožujska ulica 9-11, dječje igralište
	postava antitraumatske podloge
	4.500,00 €

	8
	Zelena površina
	Listopadska ulica 1
	postava garniture za sjedenje
	3.000,00 €

	9
	Zelena površina
	Palinovečka ulica 19P
	postava oglasnog panoa
	1.000,00 €

	10
	Zelena površina
	Rudeška cesta 160C
	postava oglasnog panoa
	1.000,00 €

	11
	Zelena površina
	Rudeška cesta 148, sjeverno
	premještanje oglasne ploče
	300,00 €

	12
	Zelena površina
	Rujanska ulica 4
	zamjena dasaka na klupama
	2.000,00 €

	14
	Zelena površina
	Rudeška 95
	izrada dokumentacije za uređenje dječjeg igrališta 
	

	15
	Kolnik
	Lipanjska ulica
	uređivanje
	


2. Ovaj se zaključak dostavlja Vijeću Gradske četvrti Trešnjevka – jug.
Ad 4. Prometna sigurnost na križanju Lopatinečke ulice i ulice Vrbani

Članovi Vijeća primili su materijal uz poziv.

U raspravi sudjeluju svi članovi Vijeća.

Vijeće jednoglasno donosi
Z A K LJ U Č A K

o prometnoj sigurnosti na križanju Lopatinečke ulice i ulice Vrbani

1. Vijeće Mjesnog odbora Vrbani razmatralo je prijedlog N.M. o povečanju prometne sigurnosti na križanju Lopatinečke ulice i ulice Vrbani.

2. Vijeće predlaže uspostavu uspornika i vertikalne prometne signalizacije „STOP“ na križanju Lopatinečke ulice i ulice Vrbani prema skici u prilogu ovog zaključka.

3. Ovaj zaključak se dostavlja Vijeću Gradske četvrti Trešnjevka-jug.

OBRAZLOŽENJE

Vijeće donosi ovaj Zaključak povodom recentnih prometnih nesreća na križanju Lopatinečke ulice i ulice Vrbani, križanja koje je po procjeni Vijeća u većoj mjeri podložno nesrećama od većine drugih križanja na području Mjesnog odbora Vrbani. Zbog te procjene su i prethodno dostavljene preporuke za postavu prometnih ogledala, uspornika i signalizacije koja će povećati prometnu sigurnost predmetnog križanja. Budući da je nadležno tijelo predložilo postavu 2 znaka brzine kretanja: 1 na početku Lopatinečke ulice i 1 na početku ulice Vrbani, a kao reakciju na prijedlog Vijeća za postavom uspornika i prometne signalizacije koja će povećati prometnu sigurnost na predmetnom, ali i križanju Kuzminečke ulice i ulice Vrbani, Vijeće donosi ovaj Zaključak s vjerovanjem da je moguće izraditi projektni prijedlog koji bi u većoj mjeri poboljšalo prometnu infrastrukturu s ciljem prevencije prometnih nesreća. Vijeće je u tom smislu spremno na sve potrebne radnje i suradnju s nadležnim tijelima, kao što su očevidi ili skupljanje potpisa za specifične aktivnosti. Vijeće posebno smatra da su uspornici najefektivniji način usporavanja prometa i inzistira na postavi istih, uostalom i zbog činjenice da se u ulici Vrbani nalazi dječji vrtić.

Ad 5. Uređivanje odvojka Lopatinečka ulica 48 – Cenkovečka ulica 48

Članovi Vijeća primili su materijal uz poziv.

U raspravi sudjeluju svi članovi Vijeća.

Vijeće jednoglasno donosi

Z A K LJ U Č A K

o postavi prepreka u  odvojku Lopatinečka ulica 48

1. Vijeće Mjesnog odbora Vrbani razmatralo je prijedlog R.B. o uređivanju odvojka Lopatinečka ulica 48.

2. Vijeće predlaže postavu prepreka ( žardinjera) prema skici u prilogu ovog zaključka kako bi se spriječilo nepropisno parkiranje vozila u odvojku Lopatinečke ulice 48.

3. Ovaj zaključak se dostavlja Vijeću Gradske četvrti Trešnjevka-jug.

Ad 6. Postava zaštitnih stupića u Ožujskoj ulici 14


Članovi Vijeća zaprimili su materijal uz poziv.


U raspravi sudjeluju svi članovi Vijeća.


Vijeće jednoglasno donosi

Z A K LJ U Č A K

o postavi prepreka u Ožujskoj ulici 14

1. Vijeće Mjesnog odbora Vrbani razmatralo je prijedlog da se postave zaštitni stupići u Ožujskoj ulici 14.

2. Vijeće je suglasno da se postave prepreke ( žardinjere) u Ožujskoj ulici 14 prema skici u prilogu ovog zaključka.

3. Ovaj zaključak se dostavlja Vijeću Gradske četvrti Trešnjevka-jug.

Ad 7. Pitanja, prijedlozi i obavijesti

Budući da se nitko ne javlja za riječ, predsjednik konstatira da je dnevni red iscrpljen i zaključuje sjednicu.
Dovršeno u 19:35
KLASA: 024-08/23-003/119
URBROJ: 251-13-11-15/007-23-2
Zagreb, 16. siječnja 2023.

Zapisnik sastavio:

Borna Lozo

